Vrou wat ná inenting verlam is, sterfJean van Vuuren was 10 maande in die hospitaal. (Foto: Verskaf) Jean van Vuuren, die Noordwes-vrou wat vermoedelik weens ernstige newe-effekte van die Johnson & Johnson-entstof teen Covid-19 verlam gelaat is, is Saterdag ná 10 maande in die hospitaal dood. Sy was 65 jaar oud. Maroela Media het vroeër berig dat Guillain-Barré-sindroom, wat al in uiterste gevalle met Covid-19 verbind is, ook kort ná die inenting by Van Vuuren gediagnoseer is. Haar internis, dr. Heidi Prinsloo, het detyds ook aan Maroela Media bevestig dat haar toestand waarskynlik weens ekstreme newe-effekte van dié entstof meegebring is. Van Vuuren was ongeveer agt maande in die intensiewesorgeenheid van die Eugene Marais-hospitaal in Pretoria voordat sy op 6 April na die [email protected] in Centurion oorgeplaas is waar sy Saterdagaand haar stryd verloor het. Hier is sy ook in die intensiewesorgeenheid behandel. Haar dogter, Melissa Panayotakis, sê haar ma het baie hard geveg. Hoewel Van Vuuren nooit aansienlike beterskap getoon het nie, het die gesin elke klein verbetering gevier in die hoop dat hul ma tog gesond sou word. Van Vuuren het die afgelope paar dae egter baie agteruitgegaan en sy was Saterdag volkome van gevorderde lewensondersteuning afhanklik. “ŉ Mens lees wonderlike stories van Guillain-Barré-pasiënte wat merkwaardig herstel. Ek dink dit was maar heeltyd ons behoud. Ons het geglo as iemand weer ná ŉ jaar of twee kan loop, hoekom kan my ma nie ook nie. “Die las was op die ou einde net te veel vir haar – veral op haar hart en longe.” Panayotakis sê dokters het die gesin boonop voorberei dat haar ma, indien sy wel sou herstel, waarskynlik aan ŉ rolstoel vasgekluister sou wees, nie haar hande kan gebruik nie en vir die res van haar lewe ŉ trageotomiebuis in haar keel sal hê. Jean van Vuuren (65) is Saterdagaand oorlede. (Foto: Verskaf) “Die siekte het haar liggaam heeltemal vernietig. Die skade wat aan haar senuwees aangerig was, was van so ŉ aard dat dit net nooit sou herstel nie.” Panayotakis sê haar ma se dood het egter steeds vir die gesin as ŉ skok gekom, al het dokters die afgelope twee weke gewaarsku dat Van Vuuren se prognose baie sleg lyk. “Toe ons haar Saterdag sien, het ons geweet die einde is baie naby. Ons was Saterdag lank by haar en het haar vrygespreek. “Ons het rustigheid in ons harte. My ma het verskriklik hard baklei.” Panayotakis sê hulle sal haar ma se glimlag, vriendelikheid, liefde vir mense en diere, deursettingsvermoë en veggees altyd onthou. “Sy was baie lief vir haar familie. Ons gaan haar teenwoordigheid in ons lewe en die samesyn mis.” Panayotakis sê hoewel die familie geensins teen Covid-19-entstowwe is nie, hoop hulle hul ma se verhaal sal help om bewusmaking te kweek oor moontlike newe-effekte, maar ook oor Guillain-Barré-sindroom. “Talle dokters het bevestig dat haar toestand deur die entstof aangebring is. Ons wil ook hê mense moet bewus wees daarvan dat daar hulp en behandeling is vir Guillain-Barré-sindroom. Mense gaan nie noodwendig dood daaraan nie. “Daar is altyd hoop. ŉ Mens moet nooit moed opgee oor iemand nie. Daar is ook altyd ondersteuning. Ons sal altyd daar wees vir mense [families van Guillain-Barré-pasiënte] wat deur hierdie moeilike tyd gaan. My ma moet ŉ voorbeeld wees van ŉ vegter, want dis wat sy was.” Benewens Panayotakis laat Van Vuuren haar man, Jackie, ander dogter, René, skoonseun, Theo Panayotakis, en kleinkinders, Gabriëlla en Sebastian, agter. Die gesin gaan haar lewe later met ŉ klein, intieme aangeleentheid herdenk.